ฐานะการเงินและผลการดำเนินงาน OHTLTO

1.  งบการเงิน

ก) สรุปรายงานการสอบบัญชี

1) ผู้สอบบัญชี นายทรงเดช ประดิษฐสมานนท์ จากสำนักงานสอบบัญชี เอินส์ทแอนด์ยัง

2) สรุปรายงานการตรวจสอบของผู้สอบบัญชีในระยะปี พ.ศ. 2537 - พ.ศ. 2544
แสดงความเห็นแบบไม่มีเงื่อนไข

3) นโยบายการบัญชีที่สำคัญ

3.1 รายได้

รายได้จากการประกอบกิจการโรงแรมและภัตตาคารถือตามราคาในใบแจ้งหนี้
สำหรับค่าสินค้าและค่าบริการหลังจากหักส่วนลด ภาษีมูลค่าเพิ่ม และค่าบริการที่บวกเพิ่มแล้ว

3.2 ค่าเผื่อหนี้สงสัยจะสูญ

บริษัทตั้งสำรองเผื่อหนี้สงสัยจะสูญสำหรับผลขาดทุนโดยประมาณที่อาจเกิดขึ้นจากการเก็บเงินจากลูกหนี้ไม่ได้
จำนวนสำรองนี้ประมาณขึ้นจากประสบการณ์ในการเก็บเงินในอดีตและตามสถานะปัจจุบันของลูกหนี้คงค้าง
ณ วันที่ในงบดุล

3.2 ค่าเสื่อมราคา

ไม่มีการคิดค่าเสื่อมราคาสำหรับที่ดินซึ่งบันทึกในราคาทุน ค่าเสื่อมราคาของอาคาร
เครื่องจักรและอุปกรณ์ รถยนต์ เครื่องตกแต่งและติดตั้ง คำนวณจากราคาทุน
โดยวิธีเส้นตรงในอัตราร้อยละต่อปีดังนี้ :-

อาคาร - 2.5

สิ่งปรับปรุงอาคาร - 5

สิ่งปรับปรุงและตกแต่งสินทรัพย์เช่า - 20

เครื่องจักรและอุปกรณ์ - 10 หรือ 20

เครื่องตกแต่งและติดตั้ง - 10 หรือ 20

รถยนต์ - 20

เครื่องใช้ในการดำเนินงานซึ่งประกอบด้วยเครื่องกระเบื้อง เครื่องแก้ว เครื่องเงิน
ผ้าลินินและเครื่องแบบ จะถือเป็นเครื่องใช้ในโรงแรมและถือเป็นค่าใช้จ่ายทันทีเมื่อมีการเบิกใช้
การเริ่มใช้และการเปลี่ยนแทนเครื่องใช้ในการดำเนินงานอันเนื่องมาจากการเปลี่ยนแปลงรูปแบบการตกแต่งของภัตตาคารจะถือเป็นค่าใช้จ่ายรอตัดจำหน่ายและตัดจ่ายภายในระยะเวลา
36 เดือน
เครื่องใช้ในการดำเนินงานที่ล้าสมัยและถูกเปลี่ยนแทนอันเนื่องมาจากการเปลี่ยนแปลงแนวการตกแต่งภัตตาคารจะถูกตัดเป็นค่าใช้จ่ายทันที

3.4 เงินลงทุนในบริษัทย่อยและบริษัทร่วม

เงินลงทุนในบริษัทย่อยและบริษัทร่วมบันทึกตามวิธีส่วนได้เสีย

3.5 สินค้าคงเหลือ

สินค้าคงเหลือตีราคาตามราคาทุน (วิธีถัวเฉลี่ยถ่วงน้ำหนัก)
หรือมูลค่าสุทธิที่คาดว่าจะได้รับแล้วแต่ราคาใดจะต่ำกว่า

3.6 ภาษีเงินได้รอการตัดบัญชี

ภาษีเงินได้รอการตัดบัญชีถือปฏิบัติตามวิธี “หนี้สินภาษีเงินได้”
โดยบันทึกผลแตกต่างด้านเวลาระหว่างกำไรทางภาษี
และกำไรทางบัญชีในงบกำไรขาดทุนเป็นหนี้สินและสินทรัพย์ในงบดุล
หนี้สินหรือสินทรัพย์ดังกล่าวเกิดจากภาษีเงินได้ของรายการที่ยังไม่สามารถรับรู้เป็นรายได้หรือค่าใช้จ่ายในการคำนวณภาษีเงินได้
ซึ่งจะตัดบัญชีเป็นรายได้หรือค่าใช้จ่ายในการคำนวณภาษีเงินได้ในอนาคต

การคำนวณภาษีเวินได้นิติบุคคลภายใต้ประมวลรัษฎากรได้คำนวณขึ้นหลังจากบวกกลับด้วยค่าใช้จ่ายซึ่งไม่สามารถถือเป็นรายจ่ายในการคำนวณภาษีและหักด้วยรายได้จากส่วนแบ่งผลกำไรจากการลงทุนในบริษัทย่อยและบริษัทร่วมซึ่งไม่ต้องนำมารวมเป็นรายได้และเงินปันผลรับจากการลงทุนได้รับการยกเว้นภาษีเงินได้

3.7 เงินตราต่างประเทศ

รายการที่เป็นเงินตราต่างประเทศซึ่งเกิดขึ้นระหว่างปี
ได้แปลงค่าเป็นเงินบาทโดยใช้อัตราแลกเปลี่ยน ณ วันที่ที่เกิดรายการ
สินทรัพย์และหนี้สินที่เป็นเงินตราต่างประเทศ คงเหลืออยู่ ณ
วันที่ในงบดุลได้แปลงค่าเป็นเงินบาทโดยใช้อัตราแลกเปลี่ยน ณ วันที่ในงบดุล

กำไรและขาดทุนที่เกิดจากการเปลี่ยนแปลงในอัตราแลกเปลี่ยนได้รวมอยู่ในการคำนวณผลการดำเนินงาน

3.8 เครื่องมือทางการเงิน

เครื่องมือทางการเงินที่แสดงในงบดุลประกอบด้วยเงินสดและเงินฝากธนาคาร ลูกหนี้การค้า
เจ้าหนี้การค้าและเงินกู้ยืม
ซึ่งนโยบายการบัญชีเฉพาะสำหรับรายการแต่ละรายการได้เปิดเผยแยกไว้ในแต่ละหัวข้อที่เกี่ยวข้อง

บริษัทและบริษัทย่อยไม่มีนโยบายที่จะใช้เครื่องมือทางการเงินที่เป็นตราสารอนุพันธ์เพื่อการเก็งกำไรหรือเพื่อการค้า

3.9 กำไรต่อหุ้น

กำไรต่อหุ้นที่แสดงไว้ในงบกำไรขาดทุนเป็นกำไรต่อหุ้นขั้นพื้นฐาน
ซึ่งคำนวณโดยการหารกำไรสุทธิสำหรับปีด้วยจำนวนหุ้นสามัญที่ออกอยู่ ณ วันที่ในงบดุล

ไม่มีการแสดงกำไรต่อหุ้นปรับลดสำหรับปีเนื่องจากบริษัทไม่มีหุ้นสามัญเทียบเท่า

2)  ตารางสรุปงบการเงิน (โปรดดูเอกสารแนบ)

3)  อัตราส่วนทางการเงินที่สำคัญที่สะท้อนถึงฐานะการเงิน
    และผลการดำเนินงานในธุรกิจหลักของบริษัทและบริษัทย่อย (โปรดดูเอกสารแนบ)

2.  คำอธิบายและการวิเคราะห์ฐานะการเงินและผลการดำเนินงาน

วิเคราะห์ผลการดำเนินงานและฐานะการเงินโดยสรุป

สำหรับปี 2544 โรงแรมโอเรียนเต็ลยังคงดำรงไว้ซึ่งความเป็นหนึ่งในฐานะผู้นำในตลาดคู่แข่ง
จำนวนนักท่องเที่ยวเพิ่มมากขึ้นในแปดเดือนแรกเป็นผลทั้งจากโครงการอเมซิ่งไทยแลนด์และเสถียรภาพทางการเมืองและเศรษฐกิจของประเทศไทย
เหตุการณ์ทั่วโลกที่เกิดขึ้นในสี่เดือนสุดท้ายของปี 2544
ทำให้อัตราการเข้าพักไม่แน่นอนมีแนวโน้มที่จะลดลง

จากวงเงินกู้ที่ยังไม่ได้มีการเบิกใช้เป็นจำนวนมาก วงเงินกู้จากภายนอกและยอดเงินสด ณ สิ้นปี
2544 มีจำนวนมากพอที่จะกล่าวได้ว่าโครงสร้างเงินทุนและสภาพคล่องของบริษัทอยู่ในระดับที่ดี
อัตราส่วนสภาพคล่องหมุนเร็วลดลงจากปี 2543 จากอัตรา 0.21 เป็น 0.11
เกิดจากการที่บริษัทได้นำเงินมาใช้ในการปรับปรุงห้องพักบริเวณตึกริเวอร์วิง คาดว่าในปี 2545
สภาพคล่องจะดีขึ้นเนื่องจากโครงการดังกล่าวเสร็จสมบูรณ์แล้ว
การปรับปรุงสภาพและยกมาตรฐานของสินทรัพย์ให้อยู่ในสภาพที่ดีเยี่ยมอยู่เสมอ
และการบริการที่ยอดเยี่ยมทำให้บริษัทได้รับความเชื่อถือในระดับนานาชาติสามารถในการดึงดูดลูกค้าที่มีรสนิยมดี
ในเดือนกันยายนปี 2544
โครงการขั้นที่สองซึ่งเป็นขั้นสุดท้ายของการปรับปรุงห้องพักบริเวณตึกริเวอร์วิงแล้วเสร็จทำให้โรงแรมมีห้องพักใหม่ที่หรูหราและอุปกรณ์อำนวยความสะดวกที่ทันสมัย
จะทำให้โรงแรมสามารถให้ผลตอบแทนที่น่าพอใจแก่ผู้ถือหุ้นในอนาคต

บริษัทได้ตระหนักดีว่าในการทำกำไรอย่างต่อเนื่องจากอัตราการเข้าพักเพียงอย่างเดียวทั้งในช่วงฤดูการท่องเที่ยวและช่วงนอกฤดูการท่องเที่ยวของอุตสาหกรรมนี้มีขีดจำกัด
อีกทั้งบริษัทพยายามที่จะสร้างความแข็งแกร่งให้กับชื่อเสียงของบริษัทในตลาดภายในประเทศ
จึงได้เพิ่มช่องทางการจัดจำหน่ายอาหารและเครื่องดื่ม
รวมถึงการให้บริการรับซักรีดอีกหลายแห่งในกรุงเทพฯ

รายได้

รายได้ร้อยละ 79.3 ของรายได้รวมของบริษัทมาจากรายได้ของห้องพัก
และการขายอาหารและเครื่องดื่มรายได้รวมของบริษัทเพิ่มขึ้นร้อยละ 1.3 จาก 1,798
ล้านบาทในปี 2543 เป็น 1,821 ล้านบาทในปี 2544
ส่วนใหญ่เนื่องจากอัตราค่าห้องพักเฉลี่ยซึ่งเพิ่มขึ้นร้อยละ 10.3 จากปี 2543

รายได้ร้อยละ 8.3
ของรายได้รวมมาจากการประกอบธุรกิจที่เกี่ยวข้องกับการให้บริการในโรงแรมเช่น ค่าโทรศัพท์
ค่าซักรีด และศูนย์กีฬาและสุขภาพ อีกประมาณร้อยละ 11.2 ของรายได้รวม
เป็นค่าเช่าร้านค้าภายในโรงแรม
รวมถึงรายได้จากร้านโอเรียนเต็ลช็อปซึ่งตั้งอยู่ในห้างสรรพสินค้าต่างๆในกรุงเทพฯ

ค่าใช้จ่ายในการดำเนินงาน

ค่าใช้จ่ายในการดำเนินงานของบริษัทเพิ่มขึ้นประมาณร้อยละ 4.0 จาก 1,312 ล้านบาทในปี 2543
เป็น 1,364 ล้านบาทในปี 2544 เนื่องจากการเพิ่มขึ้นของต้นทุนผันแปรและค่าเสื่อมราคา
ค่าใช้จ่ายที่เป็นเงินสกุลดอลล่าร์สหรัฐก็เพิ่มขึ้นในแง่ของเงินบาทในปี 2544
เป็นผลจากอัตราการแลกเปลี่ยนระหว่างเงินบาทและดอลล่าร์สหรัฐที่ผันแปรมากขึ้นกว่าในปี 2543
จำนวนพนักงาน ณ วันที่ 31 ธันวาคม 2544 ลดลงร้อยละ 2.6 เปรียบเทียบกับปี 2543

กำไรสุทธิ

เมื่อพิจารณาถึงฐานะการเงิน ของบริษัท โรงแรม โอเรียนเต็ล (ประเทศไทย) จำกัด (มหาชน)
ในปี 2543 และ 2544 อัตราส่วนกำไรสุทธิต่อรายได้รวมคิดเป็นร้อยละ 18.8 และ 17.4
ตามลำดับ
ซึ่งบริษัทยังคงรักษาระดับผลกำไรได้เป็นที่น่าพอใจถึงแม้ว่าจะมีสภาวะการณ์ที่ท้าทายทั่วโลก
กำไรต่อหุ้นลดลงจาก 21.16 บาทต่อหุ้นเป็น 19.79 บาทต่อหุ้น ลดลง 6.5%

สินทรัพย์

ณ วันที่ 31 ธันวาคม 2544 บริษัทมีสินทรัพย์รวมจำนวน 2,154.3 ล้านบาท ขยายตัวเพิ่มขึ้นร้อยละ
23.4 จาก 1,745.7 ล้านบาท ณ สิ้นปี 2543
ซึ่งเป็นผลมาจากโครงการปรับปรุงห้องพักที่เสร็จสมบูรณ์ สินทรัพย์รวม ณ วันที่ 31 ธันวาคม 2544
สรุปได้ดังนี้

คิดเป็นร้อยละของ

ล้านบาท สินทรัพย์รวม เพิ่มขึ้น / ลดลง

1.  ที่ดิน อาคารและอุปกรณ์สุทธิ 1,848.4 85.8% 33.7%

2.  เงินลงทุนระยะสั้น 10.6 0.5% (66.1%)

3.  เงินสดและเงินฝากธนาคาร 84.0 3.9% (28.1%)

4.  ลูกหนี้การค้าสุทธิ 90.3 4.2% 3.1%

5.  เงินลงทุนในบริษัทที่เกี่ยวข้องกัน 65.2 3.0% (16.9%)

6.  สินค้าคงเหลือ 23.3 1.1% 22.3%

7.  สินทรัพย์อื่น 32.5 1.5% 8.1%

  รวม 2,154.3 100.0%

หนี้สิน

  ณ วันที่ 31 ธันวาคม 2544 บริษัทมีหนี้สินจากการกู้ยืม 610 ล้านบาท เปรียบเทียบกับ 240
  ล้านบาทในปี 2543
  ซึ่งเป็นหนี้สินที่เกิดจากการนำเงินกู้ยืมมาเพื่อโครงการปรับปรุงห้องพักของตึกริเวอร์วิง

ส่วนของผู้ถือหุ้น

  ส่วนของผู้ถือหุ้นเพิ่มขึ้นจาก 933.7 ล้านบาท ในปี 2543 เป็น 978.3 ล้านบาท ในปี 2544
  ราคาตามบัญชีของหุ้นเพิ่มขึ้นจาก 58.36 บาทต่อหุ้นในปี 2543 เป็น 61.14 บาทต่อหุ้น ในปี
  2544

ภาระผูกพัน

ณ วันที่ 31 ธันวาคม 2544 บริษัทฯ และบริษัทย่อยมีภาระผูกพันดังนี้:-

1.  บริษัทฯได้ทำสัญญาการจัดการกับกลุ่มบริษัทในเครือมีกำหนด 10 ปี เริ่มตั้งแต่ปี 2531
    โดยบริษัทฯมีสิทธิต่ออายุสัญญาได้อีก 2 ช่วง ช่วงละ 10 ปี
    บริษัทฯจะต้องจ่ายค่าธรรมเนียมตามอัตราที่ระบุไว้ในสัญญาระยะยาวดังกล่าว
    ซึ่งเป็นไปตามปกติธุรกิจ

2.  บริษัทฯและบริษัทย่อยมีภาระผูกพันที่จะต้องจ่ายค่าเช่าตามหนังสือสัญญาเช่าต่างๆดังต่อไปนี้:-

  (หน่วย : ล้านบาท)

  ปี บริษัทฯและบริษัทย่อย บริษัทฯ

  2545 13.3 10.3

  2546-2549 18.7 1.6

  2550-2555 20.7 -

  52.7 11.9

3.  บริษัทฯและบริษัทย่อยมีภาระผูกพันที่เป็นรายจ่ายฝ่ายทุนและสัญญาค่าก่อสร้างเป็นจำนวนเงิน
    29.6 ล้านบาท เฉพาะของบริษัทฯเป็นจำนวน 29.5 ล้านบาท (2543 : 328.4 ล้านบาท
    และ 325.8 ล้านบาท ตามลำดับ)